O masă în familie s-a transformat într-un coșmar după ce cei prezenți la întâlnire au mâncat kebab din carne de baribal, un urs negru american. Mai multe persoane au ajuns la spital cu trichineloză, relatează CNN.
Incidentul nefericit a avut loc în Dakota de Sud, în timpul unei reuniuni de familie, în 2022, dar a fost readus în discuţie în ultima ediție a Raportului Săptămânal de Morbiditate și Mortalitate al Centrului pentru Prevenirea și Controlul Bolilor din SUA.
Unul dintre membrii familiei a adus carne de vânat pentru grătar, mai exact carne de baribal. Carnea fusese congelată o lună şi jumătate, apoi decongelată şi gătită insuficient, potrivit medicilor.
Primul care a ajuns la spital, cu simptome precum febră, dureri musculare severe şi umflături în jurul ochilor, a fost un tânăr de 29 de ani, care a fost diagnosticat cu trichineloză. Ulterior, s-au mai simțit rău încă cinci membri ai familiei care mâncaseră carne, printre care și o fetiță de 12 ani, și doi care mâncaseră doar legume.
Cât de periculoasă este trichineloza
Trichineloza este o boală parazitară contractată de om prin consumul de carne crudă sau insuficient preparată termic, în special prin consumul de vânat sălbatic, în care se găsesc larvele parazitului numit Trichinella, un tip de vierme rotund. Acestea ajung în intestine și se transformă în paraziți adulți pe parcursul mai multor săptămâni. Larvele pot ajunge la ţesutul muscular şi la organe, inclusiv la creier. Simptomele depind de locul unde migrează larvele în organism. Dacă parazitul se mută în tractul gastrointestinal, poate provoca dureri abdominale, diaree sau vărsături. În mușchi, poate provoca febră, erupții cutanate, conjunctivită și umflături faciale. Ocazional, pot exista simptome care pun viața în pericol, inclusiv probleme cardiace, tulburări ale sistemului nervos central și dificultăți de respirație.
Carnea contaminată poate contamina şi alte alimente, motiv pentru care se recomandă depozitarea și prepararea cărnii separat.
Deși par sănătoși, urșii și alte animale sălbatice, inclusiv mistreții, lupii și veverițele, se pot îmbolnăvi adesea de trichineloză. Când se tranșează carnea, este dificil de spus dacă este contaminată pentru că există puține semne ale parazitului, potrivit CNN.
Pentru a ucide paraziții, specialiștii recomandă gătirea completă a cărnii la o temperatură internă de cel puțin 74 grade Celsius. Aceștia subliniază că afumarea, sărarea, uscarea și microundele nu îi omoară întotdeauna, potrivit observatornews.